23PES-196

EH Bildu Nafarroa talde parlamentarioari atxikitako foru parlamentari Txomin González Martínez jaunak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan.

Osasun Sistema Nazionaleko Zerbitzu Komunen Zorroa eta hura gaurkotzeko prozedura ezarri zituen irailaren 15eko 1030/2006 Errege-dekretuaren IX. eranskinak jasotzen du osasun-laguntza noiz erreklamatzen ahal zaien ordaintzera behartuta dauden hirugarrenei. Horien artean daude aseguru-entitateak eta funtzionario zibilen (MUFACE), militarren (ISFAS) eta judizialen (MUGEJU) mutuak.

Arau orokor gisa, osasun-itun horiek honako hau xedatzen dute: mutualitateetako afiliatu edo onuradun batek aseguru-etxeetatik kanpoko baliabideak erabiltzen dituenean, bere erabakiz edo bere senideen erabakiz, "itzultzeko eskubiderik gabe" ordaindu beharko ditu osasun-prestazio horrek zentro ez-itunduetan (publikoak barne) eragiten dituen gastuak, salbu eta estaldura ematen dien konpainiak "laguntza arrazoirik gabe ukatu" badu edo ezinbesteko urgentzia bada.

Kasu horietan, aseguru-etxeak behartuta daude mutualistei bermatzera Osasun Sistema Nazionalaren zorroan sartutako zerbitzuak jasoko dituztela. Era berean, bermatuko da COVID-19ak eragindako osasun-arretari lotutako zerbitzuak ematea, zeinak Muface, Mugeju eta Isfas mutuen afiliatu edo onuradunek 2020., 2021. eta 2022. urteetan erabili baitituzte.

Horri buruz, parlamentari honek idatziko galdera hauek egiten ditu:

* Zer kostu eragin dion Osasunbidea-NOZi Muface, Mugegu eta Isfaseko afiliatu edo onuradunei COVID-19a dela-eta Osasunbidea-NOZen emandako osasun-arretak.
* Osasun-arreta fakturatu ote zaien kasuan kasuko mutuei edo aseguru-enpresei.
* Mutua edo aseguru-etxe horietakoren batek uko egin ote dion fakturazioa ordaintzeari, zenbatek eta zenbatekoak diren kobratu gabeko fakturak.

Iruñean, 2023ko azaroaren 8an

Foru parlamentaria: Domingo González Martínez